23-årige Sebastian Ryttersgaard har hele familien med, når 1. etape af Post Danmark Rundt køres i og omkring Aalborg. Sebastian er nemlig vokset op i Aalborg, og selvom han nu kører for det bornholmske kontinentalhold BHS PL Beton, vil familien i Aalborg stå flere steder på ruten - og måske især på den stejle Skovbakkevej i Hasseris, som rytteren skal op ad tre gange. Og her vil han med garanti høre nogen råbe sit navn. Det fortæller Ryttersgaard til TV2 Nord, inden løbet skydes i gang og de mange holdbusser ankommer til havnefronten i Aalborg. Sebastian Ryttersgaard har tidligere kørt for det lokale hold Team Sparekassen Danmark, men er skiftet til det større hold på Bornholm med én ting i sigte: at blive professionel cykelrytter. Sebastian Ryttersgaard har netop færdiggjort sit studie, så nu får den fuld pedal i bestræbelserne på at nå den store drøm, at kunne komme på et professionelt hold på fuld tid. Og Sebastians store drøm er selvfølgelig at gøre det godt på 'hjemmebanen' i Aalborg foran familie og venner. Derfor håber han på at komme med i et udbrud, for i det mindste at vise trøjen frem, og vise, han vil noget med sin cykelkarriere. Hør hele interviewet med den lokale rytter herunder.

Referat:
Sebastian Ryttersgaard har i sinde gøre det godt til Post Danmark Rundt i hjembyen.